Un trobaire u trobador ye un poeta cantaire d'a Edat meya que creyaba composicions literarias y musicals, destinatas a estar esparditas por o canto d'os chuglars. Manimenos, a parola poeta yera destinata a aquellas personas que escribiban literatura en luenga latina, ye decir, os clerigos. O termin "trobaire" especifica aquell "poeta" que escribiba en luenga vulgar. O trobaire ye una persona culta, que sabe de musica, de retorica, de lirica, ye decir, que perteneixe a la nobleza, u que, a o menos, ha aprendito istas tecnicas, y que escribe as poesías en luenga vulgar ta que sian trasmesas oralment. Cal remerar que a población en aquella epoca yera analfabeta y toda ista literatura heba d'estar recitata y escrita en a luenga d'o pueblo y, no pas en latín. Os trobaires por un regular cantaban en occitán, pero ista luenga yera artificial, yera una luenga alto u baixo unificata por parti d'os trobaires (una koiné). A sobén i teneba mas presencia o dialecto lenguadocián, pero estió en primeras o Lemosín o centro más important d'a cultura trobairesca.